FÆLLES AKTION af 29. november 1996 vedtaget af Rådet på grundlag af artikel K.3 i traktaten om Den Europæiske Union om samarbejde mellem toldforvaltninger og erhvervsvirksomheder i bekæmpelse af ulovlig narkotikahandel (96/698/RIA)

RÅDET FOR DEN EUROPÆISKE UNION,

som henviser til traktaten om Den Europæiske Union, særlig artikel K.1 og artikel K.3, stk. 2, litra b),

som henviser til Irlands initiativ,

som henviser til Narkotikaekspertgruppens rapport, som blev godkendt af Det Europæiske Råd i Madrid i 1995,

som er klar over, at faciliteter og tjenester i tilknytning til lovlig erhvervsvirksomhed i det skjulte kan udnyttes af narkotikahandlere,

som tager i betragtning, at størst muligt samarbejde mellem toldforvaltningerne og erhvervsvirksomhederne er af afgørende betydning for bekæmpelsen af ulovlig narkotikahandel,

som tager i betragtning, at G7-landene på deres topmøde i London (1991) og München (1992) gav udtryk for støtte til øget samarbejde mellem toldforvaltningerne og erhvervsvirksomhederne i bekæmpelsen af den ulovlige narkotikahandel,

som tager i betragtning, at FN's Økonomiske og Sociale Råds resolution 1993/41 af 27. juli 1993 og 1995/18 af 24. juli 1995 støtter anvendelsen af aftalememoranda som et praktisk middel til at opnå konkrete resultater på narkotikabekæmpelsesområdet, uden at dette må lægge hindringer i vejen for den fri handel,

som tager i betragtning, at Verdenstoldorganisationens Råd (WCO) har vedtaget en handlingsplan vedrørende systematisk udvikling af aftalememoranda til anvendelse på toldområdet,

som konstaterer, at det er lykkedes at konsolidere samarbejdet mellem toldforvaltninger og erhvervsvirksomheder takket være det aftalememorandum-program, som WCO har lanceret,

som endvidere konstaterer, at enkelte EU-medlemsstater allerede har etableret nationale aftalememorandum-programmer med erhvervsvirksomheder vedrørende både ulovlig handel med narkotika og andre overtrædelser af toldlovgivningen,

som er sig bevidst, at der vil kunne opnås endnu bedre resultater med hensyn til retshåndhævelse, hvis sådanne programmer udvides til alle medlemsstater og til et større antal erhvervsvirksomheder,

HAR VEDTAGET FØLGENDE FÆLLES AKTION:

Artikel 1

Med henblik på at konsolidere det allerede eksisterende samarbejde mellem medlemsstaternes toldforvaltninger og erhvervsvirksomheder, der driver forretning i Den Europæiske Union, for så vidt angår bekæmpelsen af ulovlig narkotikahandel, skal medlemsstaterne etablere eller videreudvikle aftalememorandum-programmer på nationalt plan efter retningslinjerne i denne fælles aktion og skal opfordre til deltagelse i sådanne programmer.

Artikel 2

Aftalemoranda mellem toldforvaltninger og erhvervsvirksomheder kan bl.a. indeholde bestemmelser om følgende forhold:

- udveksling af navne på kontaktpersoner i toldforvaltningerne og signatarorganisationen

- signatarens udlevering af oplysninger om fragt og passagerer til toldforvaltningen på forhånd

- toldforvaltningens adgang til signatarens informationssystemer

- toldforvaltningens vurdering af signatarens sikkerhedsprocedurer

- udvikling og implementering af planer til forbedring af denne sikkerhed

- signatarens sikkerhedsgodkendelse af nyansatte

- toldforvaltningens uddannelse af de ansatte i signatarvirksomheden.

Artikel 3

Toldforvaltningerne skal regelmæssigt undersøge gennemførelsen af nationale aftalememorandum-programmer samt gennemførelsen af individuelle aftalememoranda og i samråd med signatarerne tilpasse dem i nødvendigt omfang for at sikre størst mulig effektivitet.

Artikel 4

Medlemsstaterne skal underrette Generalsekretariatet for Rådet om, hvilke foranstaltninger de har truffet for at efterkomme bestemmelserne i denne fælles aktion et år efter dens ikrafttræden og derefter på anmodning af formandskabet.

Artikel 5

Medlemsstaterne kan, hvis de ønsker det, udvide anvendelsesområdet for aftalememoranda under programmerne som omhandlet i artikel 1 til også at omfatte andre overtrædelser henhørende under toldforvaltningernes kompetence end ulovlig nakotikahandel.

Artikel 6

Denne fælles aktion offentliggøres i Tidende.

Den træder i kraft på dagen for offentliggørelsen.

Udfærdiget i Bruxelles, den 29. november 1996.

På Rådets vegne

N. OWEN

Formand